РЕШЕНИЕ НА КОМИСИЯТА
от 29 април 2009 година
относно уравняване на сметките на разплащателните агенции на Чешката република, Естония, Кипър, Латвия, Литва, Унгария, Малта, Полша, Словения и Словакия във връзка с разходи в областта на мерките за развитие на селските райони, финансирани от Европейския фонд за гарантиране на земеделието (ЕФГЗ) през финансовата 2008 година
(нотифицирано под номер C(2009) 3199)
(само текстовете на чешки, естонски, гръцки, английски, латвийски, литовски, унгарски, малтийски, полски, словашки и словенски език са автентични)
(2009/366/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1290/2005 на Съвета от 21 юни 2005 година относно финансирането на Общата селскостопанска политика (1), и по-специално членове 30 и 39 от него,
след консултации с Комитета по земеделските фондове,
като има предвид, че:
(1)
Въз основа на годишните счетоводни отчети, подадени от Чешката република, Естония, Кипър, Латвия, Литва, Унгария, Малта, Полша, Словения и Словакия относно разходите в областта на мерките за развитие на селските райони, придружени от поисканата информация, счетоводните сметки на разплащателните агенции, посочени в член 6, параграф 2 от Регламент (ЕО) № 1290/2005, следва да бъдат уравнени. Уравняването обхваща пълнотата, точността и достоверността на счетоводните отчети, предоставени във връзка с докладите, изготвени от сертифициращите органи.
(2)
Предоставените на Чешката република, Естония, Кипър, Латвия, Литва, Унгария, Малта, Полша, Словения и Словакия срокове, посочени в член 7, параграф 2 от Регламент (ЕО) № 885/2006 на Комисията от 21 юни 2006 година относно реда и начина на прилагане на Регламент (ЕО) № 1290/2005 на Съвета по отношение на акредитирането на агенциите платци и други стопански субекти, както и по отношение на клиринга на счетоводните сметки на ЕФГЗ и ЕЗФРСР (2), за подаване до Комисията на документите, посочени в член 8, параграф 1, буква в) от Регламент (ЕО) № 1290/2005 и в член 7, параграф 1 от Регламент (ЕО) № 885/2006, изтекоха.
(3)
Комисията провери подадената информация и съобщи на Чешката република, Естония, Кипър, Латвия, Литва, Унгария, Малта, Полша, Словения и Словакия преди 31 март 2009 г. резултатите от своите проверки, както и необходимите изменения.
(4)
За разходите за развитие на селските райони, попадащи в обхвата на член 7, параграф 2 от Регламент (ЕО) № 27/2004 на Комисията от 5 януари 2004 година относно определяне на преходни подробни правила за прилагането на Регламент (ЕО) № 1257/1999 на Съвета по отношение на финансирането, чрез секцията „Гарантиране“ на Европейския фонд за ориентиране и гарантиране на земеделието, на мерките за развитие на селските райони в Чешката република, Естония, Кипър, Латвия, Литва, Унгария, Малта, Полша, Словения и Словакия (3), резултатът от решението за уравняване на сметки следва да бъде изваден от следващи плащания, извършени от Комисията или прибавен към тях.
(5)
Вследствие на извършените проверки, въз основа на годишните счетоводни отчети и придружаващите документи Комисията може да вземе решение за някои разплащателни агенции относно пълнотата, точността и достоверността на подадените счетоводни отчети. Подробностите за тези суми бяха описани в обобщения доклад, който бе представен на Комитета по фондовете заедно с настоящото решение.
(6)
В резултат на проведените проверки подадената информация от някои разплащателни агенции се нуждае от допълнителни проучвания и затова техните счетоводни сметки не могат да бъдат уравнени в настоящото решение.
(7)
По отношение на разходите за развитие на селските райони, попадащи в обхвата на Регламент (ЕО) № 27/2004, възстановимите или платими суми по силата на решението за уравняване на сметки се изваждат от следващи плащания или се прибавят към тях.
(8)
По силата на член 30, параграф 2 от Регламент (ЕО) № 1290/2005 настоящото решение не засяга решенията, които ще бъдат приети впоследствие от Комисията за изключване от финансиране от страна на Общността на разходи, които не са били извършени в съответствие с правилата на Общността,
ПРИЕ НАСТОЯЩОТО РЕШЕНИЕ:
Член 1
Без да се засяга член 2, счетоводните сметки на разплащателните агенции на държавите-членки относно разходите в областта на развитието на селските райони, финансирани от Европейския фонд за гарантиране на земеделието (ЕФГЗ) през финансовата 2008 година, се уравняват.
Сумите, които трябва да бъдат възстановени от всяка държава-членка или да ѝ бъдат изплатени по силата на настоящото решение в областта на мерките за развитие на селските райони, които се прилагат в Чешката република, Естония, Кипър, Латвия, Литва, Унгария, Малта, Полша, Словения и Словакия, са посочени в приложения I и II.
Член 2
За финансовата 2008 година счетоводните сметки на разплащателните агенции на държавите-членки в областта на мерките за развитие на селските райони, които се прилагат в Чешката република, Естония, Кипър, Латвия, Литва, Унгария, Малта, Полша, Словения и Словакия, посочени в приложение III, са отделени от настоящото решение и са предмет на решение за уравняване в бъдеще.
Член 3
Адресати на настоящото решение са Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република.
Съставено в Брюксел на 29 април 2009 година.